Diari Oficial de la Generalitat Valenciana


Sumari del DOGV 9802, del 05-03-2024 (2024/1851)

RESOLUCIÓ de 22 de febrer de 2024, de la Presidència de l'IVACE, per la qual es modifica la Resolució de 18 d'octubre de 2022, del president de l'IVACE, per la qual es convoquen ajudes per a la implantació d'instal·lacions d'energies renovables tèrmiques en diferents sectors de l'economia, en el marc del Pla de recuperació, transformació i resiliència europeu.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9802

Data del DOGV
:   05-03-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/1851


Data del document
:   22-02-2024

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * Institut Valencià de Competitivitat Empresarial

RESOLUCIÓ de 22 de febrer de 2024, de la Presidència de l'IVACE, per la qual es modifica la Resolució de 18 d'octubre de 2022, del president de l'IVACE, per la qual es convoquen ajudes per a la implantació d'instal·lacions d'energies renovables tèrmiques en diferents sectors de l'economia, en el marc del Pla de recuperació, transformació i resiliència europeu. [2024/1851]  
En data 28 de desembre de 2023, es publica el Reial decret 1178/2023, de 27 de desembre, pel qual es modifica la normativa reguladora i s'adapten al marc europeu d'ajudes d'estat determinats programes d'ajudes de rehabilitació energètica i energies renovables del Pla de recuperació, transformació i resiliència.  
El Reial decret 1178/2023 esmentat, modifica el Reial decret 1124/2021, de 21 de desembre, pel qual s'aprova la concessió directa a les comunitats autònomes i a les ciutats de Ceuta i Melilla d'ajudes per a l'execució dels programes d'incentius per a la implantació d'instal·lacions d'energies renovables tèrmiques en diferents sectors de l'economia, en el marc del Pla de recuperació, transformació i resiliència, normativa que constituïx les bases reguladores de la convocatòria d'ajudes aprovada per Resolució de 18 d'octubre de 2022, del president de l'Institut Valencià de Competitivitat Empresarial (IVACE). Per esta raó, es considera necessària la incorporació de les modificacions a la convocatòria.  
Per això, en virtut del que es disposa en l'article 160.4 de la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions, i en virtut del que es disposa en l'article 4 del Reglament d'organització i funcionament de l'Institut Valencià de Competitivitat Empresarial (IVACE), aprovat per Decret 4/2013, de 4 de gener del Consell, resolc:  
  
  
Article únic. Modificació de la Resolució de 18 d'octubre de 2022, del president de l'IVACE, per la qual es convoquen ajudes per a la implantació d'instal·lacions d'energies renovables tèrmiques en diferents sectors de l'economia, en el marc del Pla de recuperació, transformació i resiliència europeu  
U. Es modifica l'apartat 2.1.g de l'article 10, que queda redactat de la manera següent:  
«g) Justificació del compliment pel projecte del principi de no causar dany significatiu (principi do not significant harm-DNSH) a cap dels objectius mediambientals establits en el Reglament (UE) 2020/852, del Parlament Europeu i del Consell, de 18 de juny de 2020, relatiu a l'establiment d'un marc per a facilitar les inversions sostenibles, i pel qual es modifica el Reglament (UE) 2019/2088. El sol·licitant podrà acreditar-ho emplenat el qüestionari d'autoavaluació del compliment del principi esmentat o bé mitjançant la presentació de la declaració responsable, segons models disponibles en www.ivace.es.»  
  
  
Dos. Es modifica l'apartat 2.2.f de l'article 10, que queda redactat de la manera següent:  
«f) Per a tots els programes, sempre que se superen els 100 kW de potència nominal, l'acreditació correcta del compliment de la valorització del 70 % dels residus de construcció i demolició generats en les obres civils realitzades, en cas que n'hi haja, es farà mitjançant la presentació d'una memòria resum en què es reculla la quantitat total de residu generat, classificat per codis LER, i els certificats dels gestors de destinació, en què s'indique el percentatge de valorització assolit. Els residus perillosos no valoritzables no es tindran en compte per a la consecució d'este objectiu.»  
  
Tres. Es modifica l'apartat 2, article 14, que queda redactat de la manera següent:  
«2. El termini màxim per a l'execució de les actuacions objecte d'ajuda serà de 15 mesos des de la data de notificació de la resolució de la concessió de l'ajuda. En cas que circumstàncies imprevisibles, degudament justificades, facen impossible la justificació en este termini, es podrà ampliar el termini per a la justificació de l'actuació objecte de l'ajuda de conformitat amb el que s'establix en l'article 70 del Reglament de la Llei 38/2003, de 17 de novembre, aprovat pel Reial decret 887/2006, de 21 de juliol. L'acreditació es farà en la manera fixada en la notificació de l'ajuda.»  
  
Quatre. Es modifica l'apartat 3.c.vi de l'article 14, que queda redactat de la manera següent:  
«vi. Per a les actuacions que superen els 100kW de potència nominal, declaració responsable que reflectisca o confirme, per a l'actuació finalment duta a terme, el que se sol·licita en l'article 10.2.1.g i 10.2.2.f en relació amb el compliment del principi de no causar dany significatiu i de l'acreditació de la valorització dels residus. Per a les actuacions menors o iguals a 100 kW, declaració responsable del compliment del principi de no causar dany significatiu en l'actuació finalment duta a terme.»  
  
  
Disposició final única  
  
Esta resolució entrarà en vigor l'endemà de la publicació de l'extracte d'esta en el Diari Oficial de la Generalitat Valenciana (DOGV).  
  
  
Contra esta resolució, que posa fi a la via administrativa, s'hi podrà interposar, en el termini d'un mes, un recurs potestatiu de reposició davant de la Presidència de l'IVACE, de conformitat amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar-se qualsevol altre recurs que es considere oportú.  
  
València, 22 de febrer de 2024.- La presidenta de l'IVACE: Nuria Montes de Diego.